SET ปิดเช้าบวก 0.40 จุด ลุ้นคลายล็อกดาวน์ – เปิดเมือง หลังสถานการณ์ “โควิด” ดีขึ้น
SET ปิดเช้าบวก 0.40 จุด แกว่งแคบหลังขึ้นไปเร็ว หวังวัคซีนจะเข้ามาในปท.เพิ่มขึ้นในช่วงไตรมาส 4/2564 และสถานการณ์โควิดดีขึ้น ลุ้นคลายล็อกดาวน์-เปิดเมือง บ่ายนี้ตลาดฯคงแกว่งตัวลักษณะสร้างฐาน ให้แนวรับ 1,590 แนวต้าน 1,610 จุด
26 ส.ค. 2564

นายวิจิตร อายะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยเช้านี้แกว่งไซด์เวย์ออกด้านข้างบริเวณ 1,600 จุดหลังจากปรับตัวขึ้นไปเร็ว จากความคาดหวังในเรื่องวัคซีนโควิดจะเข้ามาในประเทศไทยเพิ่มขึ้นในช่วงไตรมาส 4/2564 และสหรัฐปลดล็อกวัคซีนไฟเซอร์ให้ใช้เต็มรูปแบบได้ รวมถึงสถานการณ์การแพร่ระบาดไวรัสโควิด-19 ในไทยดีขึ้น ทำให้มีความคาดหวังการคลายล็อกดาวน์ – เปิดเมืองตามมา
ส่วนตลาดหุ้นในภูมิภาคเอเชียเช้านี้เปิดเทรดในแดนบวกก่อนพลิกมาแกว่งในแดนลบเป็นส่วนใหญ่เฉลี่ยราว 0.40% ระหว่างรอติดตามการประชุมประจำปีของธนาคารกลางสหรัฐฯ (เฟด) เมืองแจ็คสันโฮล ซึ่งยังมีความไม่แน่นอนว่าจะส่งสัญญาณอย่างไรต่อทิศทางอัตราดอกเบี้ยและการปรับลด QE
อย่างไรก็ดีติดตามงานไทยแลนด์โฟกัส เนื่องจากมีกองทุนต่างประเทสถึง 102 แห่งเข้าร่วมงานรับฟังข้อมูล และติดตามทิศทางค่าเงินผันผวนในขณะนี้ด้วย โดยเงินบาทกลับมาแข็งค่าเร็วเป็น Sentiment ลบต่อกลุ่มส่งออกและกลุ่มอิเล็กทรอนิกส์ โดยเฉพาะกลุ่มอิเล็กทรอนิกส์ เชื่อว่าผลประกอบการยังมีแนวโน้มที่ดีในไตรมาส 3 – 4 และนักลงทุนสถาบันซื้อเก็บไว้มากในช่วงที่ผ่านมา เมื่อราคาหุ้นปรับฐานไปถึงจุดหนึ่งก็คาดว่าจะมีแรงรับเข้ามา เพียงแต่ช่วงนี้นักลงทุนอาจหันไปหาหุ้นที่ยัง Laggard เพราะให้ Return ที่ดี
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะแกว่งออกด้านข้างก่อนในลักษณะสร้างฐาน โดยมีแนวรับ 1,590 จุด ส่วนแวนต้าน 1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
7UP มูลค่าการซื้อขาย 3,386.99 ล้านบาท ปิดที่ 1.72 บาท เพิ่มขึ้น 0.15 บาท
KBANK มูลค่าการซื้อขาย 2,756.40 ล้านบาท ปิดที่ 119.50 บาท ลดลง 1.50 บาท
GUNKUL มูลค่าการซื้อขาย 2,182.49 ล้านบาท ปิดที่ 4.88 บาท ลดลง 0.12 บาท
GPSC มูลค่าการซื้อขาย 1,351.42 ล้านบาท ปิดที่ 80.50 บาท ลดลง 0.25 บาท
PTTGC มูลค่าการซื้อขาย 1,078.52 ล้านบาท ปิดที่ 61.25 บาท เพิ่มขึ้น 0.75 บาท
 
 